ধুলো-ঝুলমাখা আবক্ষ মূর্তি পড়ে রয়েছে হাসপাতালের বারান্দার এক কোণে। দু’পাশে ঝাঁটা, পানের পিক, আবর্জনা! ইতিহাস ঘেঁটে জানা গেল, পাথরের মূর্তিটি কলকাতা মেডিক্যাল কলেজের ১৩ বছরের অধ্যক্ষ (১৮৯৩-১৯০৫) প্রফেসর জেরাল্ড বমফোর্ডের। আপাতত তাঁর মূর্তি গড়াগড়ি খাচ্ছে মেডিক্যাল কলেজের ‘রিজিওন্যাল পেডিয়াট্রিক আর্ট সেন্টারে’র ভিতর আবর্জনার স্তূপে!
হাসপাতালের এক আধিকারিক শনিবার বলেন, ‘‘একদিকে অধ্যক্ষের ঘরে ক্ষমতার জোরে নিজের ছবির গ্যালারি বানান নির্মল মাজি। অন্যদিকে ইতিহাসপ্রসিদ্ধ ব্যক্তির মূর্তি গড়াগড়ি খায়! অবশ্য, উদ্বোধনের নামে যাঁরা নিজের নাম খোদাই করা পাথর বসাচ্ছেন মেডিক্যালের বিভিন্ন দেওয়ালে, তাঁদের কাছে ইতিহাসের সম্মান হবে, এমন আশা করাটাই অন্যায়!’’
পুরাতাত্ত্বিকদের মতে, ব্রিটিশ শিল্পীর তৈরি করা প্রফেসর বমফোর্ডের মূর্তিটি প্রায় একশো বছরের পুরনো। আর্থিক মূল্যের পাশাপাশি মূর্তিটির ঐতিহাসিক মূল্যও রয়েছে। অন্তত এশিয়ার প্রথম মেডিক্যাল কলেজের প্রেক্ষিতে। মেডিক্যাল কলেজের সরকার-ঘনিষ্ঠ এক অধ্যাপক অবশ্য বলছেন, ‘‘নির্মল বা অধ্যক্ষ হয়তো এসব ইতিহাস জানেন না বা বোঝেন না। তাঁদের ক্ষমা করে দেওয়াই উচিত।’’
সত্যিই কি অধ্যক্ষ তপনকুমার লাহিড়ী ইতিহাস জানেন না? অথবা মেডিক্যালের সুপার শিখা বন্দ্যোপাধ্যায়? অধ্যক্ষের উত্তর, ‘‘আমি খুব ব্যস্ত। বিরক্ত করবেন না।’’ সুপারের ফোন দিনভর পরিষেবা সীমার বাইরে ছিল। মেডিক্যাল কলেজের দেড়শো বছর পূর্তি উপলক্ষে প্রকাশিত বইয়ে রয়েছে কলেজের ইতিহাস।
সেখানে ২১ নম্বর পাতায় প্রাক্তন অধ্যক্ষ এম জে ব্রামলি, সি পি লুকিস, ডেভিড হেয়ারের সঙ্গেই রয়েছে বমফোর্ডের ছবি। কলকাতা-সহ রাজ্যের মেডিক্যাল কলেজগুলির ইতিহাস নিয়ে দীর্ঘদিন গবেষণা করছেন ক্যানসার বিশেষজ্ঞ অধ্যাপক শঙ্কর নাথ। ফোর্ডের মূর্তির দুর্দশার খবরে বিচলিত শঙ্কর বললেন, ‘‘ইতিহাসকে সম্মান করাটা আমাদের কর্তব্য। কর্তৃপক্ষ হয়তো জানেন না, মূর্তিটার গুরুত্ব কতখানি!’’ আর নামপ্রকাশে অনিচ্ছুক এক চিকিৎসকের কথায়, ‘‘কর্তৃপক্ষের এই অর্বাচীনতা নির্মল আনন্দ দিচ্ছে!’’